CELEX: 32006D0400
Language: el
Date: 2006-01-20 00:00:00
Title: 2006/400/ΕΚ: Απόφαση της Επιτροπής, της  20ής Iανουαρίου 2006 , για τη θέσπιση λεπτομερών κανόνων εφαρμογής της απόφασης 2004/904/ΕΚ του Συμβουλίου όσον αφορά τις διαδικασίες εφαρμογής των δημοσιονομικών διορθώσεων στο πλαίσιο των ενεργειών που συγχρηματοδοτούνται από το Ευρωπαϊκό Ταμείο για τους Πρόσφυγες  [κοινοποιηθείσα υπό τον αριθμό Ε(2006) 51/2]

14.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 162/11
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 20ής Iανουαρίου 2006
   για τη θέσπιση λεπτομερών κανόνων εφαρμογής της απόφασης 2004/904/ΕΚ του Συμβουλίου όσον αφορά τις διαδικασίες εφαρμογής των δημοσιονομικών διορθώσεων στο πλαίσιο των ενεργειών που συγχρηματοδοτούνται από το Ευρωπαϊκό Ταμείο για τους Πρόσφυγες
   [κοινοποιηθείσα υπό τον αριθμό Ε(2006) 51/2]
   (Τα κείμενα στην τσεχική, ολλανδική, αγγλική, εσθονική, φινλανδική, γαλλική, γερμανική, ελληνική, ουγγρική, ιταλική, σουηδική, λεττονική, λιθουανική, πολωνική, πορτογαλική, σλοβακική, σλοβενική και ισπανική γλώσσα είναι τα μόνα αυθεντικά)
   (2006/400/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση αριθ. 2004/904/ΕΚ του Συμβουλίου, της 2ας Δεκεμβρίου 2004, για τη σύσταση του Ευρωπαϊκού Ταμείου για τους Πρόσφυγες για την περίοδο 2005-2010 Επιτροπή (1), και ιδίως τα άρθρα 25 παράγραφος 3 και 26 παράγραφος 5,
   μετά από διαβούλευση της επιτροπής που καταρτίστηκε βάσει του άρθρου 11 παράγραφος 1 της απόφασης 2004/904/ΕΚ,
   Εκτιμώντας τα ακόλουθα:
   
               (1)
            
            
               Για να καταστεί δυνατή η ανάκτηση αχρεωστήτως καταβληθέντων ποσών, σύμφωνα με το άρθρο 24 παράγραφος 1 της απόφασης 2004/904/ΕΚ, τα κράτη μέλη πρέπει να κοινοποιούν στην Επιτροπή τις περιπτώσεις παρατυπιών που διαπιστώθηκαν και την πρόοδο που σημειώθηκε σχετικά με τις διοικητικές ή δικαστικές διαδικασίες.
            
         
               (2)
            
            
               Σύμφωνα με το άρθρο 25 παράγραφος 2 της απόφασης 2004/904/ΕΚ, τα κράτη μέλη πραγματοποιούν τις δημοσιονομικές διορθώσεις που απαιτούνται σε σχέση με συγκεκριμένη παρατυπία ή με παρατυπία οφειλόμενη στο ίδιο το σύστημα, με ολική ή μερική κατάργηση της κοινοτικής συμμετοχής. Για να διασφαλιστεί η ενιαία εφαρμογή της διάταξης αυτής σε ολόκληρη την Κοινότητα, είναι απαραίτητο να καθοριστούν οι κανόνες για τον προσδιορισμό των διορθώσεων που πρόκειται να πραγματοποιηθούν και να προβλεφθεί η ενημέρωση της Επιτροπής.
            
         
               (3)
            
            
               Εάν ένα κράτος μέλος δεν πληροί τις υποχρεώσεις του βάσει του άρθρου 25 της απόφασης 2004/904/ΕΚ, η Επιτροπή μπορεί να επιφέρει η ίδια δημοσιονομικές διορθώσεις βάσει του άρθρου 26 της απόφασης 2004/904/ΕΚ. Για να εξασφαλιστεί ότι η διάταξη αυτή εφαρμόζεται από την Επιτροπή με διαφάνεια, είναι απαραίτητο να καθοριστούν οι κανόνες για τον προσδιορισμό των διορθώσεων που πρέπει να γίνονται από την Επιτροπή και να προβλεφθεί το δικαίωμα των κρατών μελών να υποβάλλουν παρατηρήσεις.
            
         
               (4)
            
            
               Οι κανόνες αυτοί πρέπει να είναι σύμφωνοι με τον κανονισμό (ΕΚ, Ευρατόμ) αριθ. 2342/2002, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), (στο εξής «Κανόνες εφαρμογής του Δημοσιονομικού Κανονισμού»).
            
         
               (5)
            
            
               Σύμφωνα με το άρθρο 3 του πρωτοκόλλου σχετικά με τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο συμμετέχει στην απόφαση αριθ. 2004/904/ΕΚ του Συμβουλίου και, συνεπώς, στην παρούσα απόφαση.
            
         
               (6)
            
            
               Σύμφωνα με το άρθρο 3 του πρωτοκόλλου σχετικά με τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Ιρλανδία συμμετέχει στην απόφαση αριθ. 2004/904/ΕΚ του Συμβουλίου και, συνεπώς, στην παρούσα απόφαση.
            
         
               (7)
            
            
               Σύμφωνα με τα άρθρα 1 και 2 του πρωτοκόλλου σχετικά με τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην απόφαση αριθ. 2004/904/ΕΚ του Συμβουλίου και, συνεπώς, δεν δεσμεύεται από την παρούσα απόφαση ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Οι έρευνες των συστηματικών παρατυπιών που διεξάγονται βάσει του άρθρου 26 παράγραφος 1 της απόφασης 2004/904/ΕΚ πρέπει να καλύπτουν όλα τα έργα που δύνανται να επηρεαστούν.
   2.   Όταν η κοινοτική συμμετοχή καταργείται εξ ολοκλήρου ή εν μέρει, τα κράτη μέλη λαμβάνουν υπόψη τη φύση και τη σοβαρότητα των παρατυπιών καθώς και την οικονομική ζημία για το Ταμείο.
   3.   Τα κράτη μέλη κοινοποιούν στην Επιτροπή, σε παράρτημα της έκθεσης που προβλέπεται στο άρθρο 28 παράγραφος 2 της απόφασης αριθ. 2004/904/ΕΚ, τον κατάλογο των διαδικασιών κατάργησης των συνδρομών που ξεκίνησαν εντός του προηγούμενου έτους.
   Άρθρο 2
   1.   Όταν απαιτείται ανάκτηση ποσών μετά από την κατάργηση της κοινοτικής συμμετοχής βάσει του άρθρου 25 παράγραφος 1 της απόφασης 2004/904/ΕΚ, η αρμόδια υπηρεσία ή οργανισμός κινεί διαδικασία ανάκτησης και την κοινοποιεί στην αρμόδια αρχή. Οι πληροφορίες σχετικά με τις ανακτήσεις κοινοποιούνται στην Επιτροπή και η σχετική λογιστική τηρείται σύμφωνα με το άρθρο 3 της παρούσας απόφασης.
   2.   Στην έκθεση που προβλέπεται στο άρθρο 28 παράγραφος 2 της απόφασης 2004/904/ΕΚ, τα κράτη μέλη ενημερώνουν την Επιτροπή για τους τρόπους που έχουν αποφασίσει ή που προτείνουν όσον αφορά την εκ νέου χρησιμοποίηση των καταργηθέντων ποσών.
   Άρθρο 3
   1.   Κάθε λειτουργικό όργανο του κράτους μέλους ή εθνικό δημόσιο όργανο που ορίζεται από το κράτος μέλος βάσει του άρθρου 13 παράγραφος 1 της απόφασης 2004/904/ΕΚ (στο εξής «αρμόδια αρχή») τηρεί λογαριασμό με τα ανακτήσιμα ποσά από πληρωμές της κοινοτικής συνδρομής που έχουν ήδη εκτελεστεί και διασφαλίζει την ανάκτηση των ποσών χωρίς καθυστέρηση. Μετά την ανάκτηση, η αρμόδια αρχή αφαιρεί από την επόμενη δήλωση δαπανών που απευθύνεται στην Επιτροπή τα ανακτηθέντα ποσά ή εάν τα ποσά αυτά είναι ανεπαρκή, προβαίνει σε επιστροφή προς την Κοινότητα. Τα προς ανάκτηση ποσά παράγουν τόκους από τη λήξη της προθεσμίας καταβολής τους με βάση το επιτόκιο που προβλέπεται στο άρθρο 86 των κανόνων εφαρμογής του Δημοσιονομικού Κανονισμού.
   2.   Κατά την υποβολή της έκθεσης που προβλέπεται στο άρθρο 28 παράγραφος 2 της απόφασης 2004/904/ΕΚ, τα κράτη μέλη υποβάλλουν στην Επιτροπή κατάλογο των παρατυπιών που διαπιστώθηκαν αναφέροντας τα ανακτηθέντα ή τα προς ανάκτηση ποσά και, ενδεχομένως, τις διοικητικές και δικαστικές διαδικασίες που κινήθηκαν ενόψει της ανάκτησης των αχρεωστήτως καταβληθέντων ποσών.
   Άρθρο 4
   1.   Το ποσό των δημοσιονομικών διορθώσεων που πραγματοποιούνται από την Επιτροπή βάσει του άρθρου 26 παράγραφος 3 στοιχείο β) της απόφασης 2004/904/ΕΚ για μεμονωμένες ή συστηματικές παρατυπίες αξιολογείται, κάθε φορά που αυτό είναι δυνατό και εφαρμόσιμο, βάσει χωριστών φακέλων και ισούται με το ποσό της δαπάνης που χρεώθηκε αδικαιολόγητα στο Ταμείο, σύμφωνα με την αρχή της αναλογικότητας.
   2.   Όταν ο ποσοτικός προσδιορισμός των παράτυπων δαπανών δεν είναι ούτε δυνατός ούτε εφαρμόσιμος ή όταν η εξολοκλήρου ακύρωση της εν λόγω δαπάνης είναι δυσανάλογη, η Επιτροπή πρέπει να στηρίζει τις δημοσιονομικές της διορθώσεις:
   
               α)
            
            
               στην κατά παρεκβολή μέθοδο. Στην περίπτωση αυτή η Επιτροπή χρησιμοποιεί αντιπροσωπευτικό δείγμα συναλλαγών με ομοιογενή χαρακτηριστικά,
               ή
            
         
               β)
            
            
               στην κατ' αποκοπή μέθοδο. Στην περίπτωση αυτή, η Επιτροπή εκτιμά τη σημασία της παράβασης των κανόνων καθώς και την έκταση και τις οικονομικές επιπτώσεις της διαπιστωθείσας παρατυπίας.
            
         3.   Σε περίπτωση που η Επιτροπή στηρίζει τη θέση της στα γεγονότα που διαπιστώθηκαν από άλλους ελεγκτές εκτός των δικών της, εξάγει τα συμπεράσματά της σχετικά με τις δημοσιονομικές συνέπειες αφού εξετάσει τα μέτρα που λήφθηκαν από το οικείο κράτος μέλος βάσει του άρθρου 25 παράγραφος 2 της απόφασης 2004/904/ΕΚ.
   4.   Το οικείο κράτος μέλος έχει τη δυνατότητα να ανταποκριθεί σε αίτημα βάσει του άρθρου 26 παράγραφος 3 της απόφασης 2004/904/ΕΚ εντός προθεσμίας δύο μηνών. Σε δεόντως αιτιολογημένες περιπτώσεις, η Επιτροπή μπορεί να χορηγήσει μεγαλύτερη προθεσμία.
   5.   Σε περίπτωση που η Επιτροπή προτείνει δημοσιονομικές διορθώσεις κατά παρεκβολή ή κατ' αποκοπή, δίνεται στο κράτος μέλος η ευκαιρία να αποδείξει, με βάση την εξέταση των σχετικών φακέλων, ότι η πραγματική σοβαρότητα της παρατυπίας είναι μικρότερη από την εκτίμηση της Επιτροπής. Σε συμφωνία με την Επιτροπή το κράτος μέλος έχει τη δυνατότητα να περιορίσει το πεδίο της εξέτασης αυτής σε κατάλληλο τμήμα ή δείγμα των σχετικών φακέλων. Εκτός από δεόντως αιτιολογημένες περιπτώσεις, η παράταση που χορηγείται για την εξέταση αυτή περιορίζεται σε δύο μήνες μετά την προθεσμία των δύο μηνών που αναφέρεται στην παράγραφο 4. Η Επιτροπή λαμβάνει υπόψη όλα τα αποδεικτικά στοιχεία που παρέχονται από το κράτος μέλος εντός των προβλεπόμενων προθεσμιών.
   6.   Στις περιπτώσεις που η Επιτροπή προβαίνει στην αναστολή πληρωμών βάσει του άρθρου 26 παράγραφος 1 της απόφασης 2004/904/ΕΚ ή στις περιπτώσεις που μετά τη λήξη της περιόδου που αναφέρεται στην παράγραφο 4, εξακολουθούν να υφίστανται οι λόγοι που αιτιολόγησαν την αναστολή ή στις περιπτώσεις που το ενδιαφερόμενο κράτος μέλος δεν κοινοποίησε στην Επιτροπή τα μέτρα που έλαβε για τη διόρθωση των παρατυπιών, εφαρμόζονται οι διατάξεις του άρθρου 26 παράγραφος 3.
   7.   Οι κατευθυντήριες γραμμές σχετικά με τις αρχές, τα κριτήρια και τις ενδεικτικές κλίμακες που πρέπει να εφαρμόζονται από τις υπηρεσίες της Επιτροπής κατά τις κατ' αποκοπήν διορθώσεις περιέχονται στο παράρτημα της παρούσας απόφασης.
   Άρθρο 5
   1.   Κάθε επιστροφή ποσού προς την Επιτροπή βάσει του άρθρου 26 παράγραφος 3 της απόφασης 2004/904/ΕΚ πρέπει να γίνεται εντός της προθεσμίας που προβλέπεται στο ένταλμα είσπραξης που καταρτίζεται σύμφωνα με τις διατάξεις του άρθρου 81 των κανόνων εφαρμογής του Δημοσιονομικού Κανονισμού.
   2.   Για οποιαδήποτε καθυστέρηση ως προς την επιστροφή, επιβάλλεται πληρωμή τόκων υπερημερίας από την ημερομηνία που αναφέρεται στην παράγραφο 1 μέχρι την ημερομηνία της πραγματικής επιστροφής. Το εφαρμοστέο επιτόκιο θα είναι αυτό που αναφέρεται στο άρθρο 3 παράγραφος 1 της παρούσας απόφασης.
   3.   Η πραγματοποίηση δημοσιονομικής διόρθωσης βάσει του άρθρου 26 παράγραφος 2 της απόφασης 2004/904/ΕΚ δεν επηρεάζει την υποχρέωση του κράτους μέλους να επιδιώξει ανακτήσεις σύμφωνα με το άρθρο 25 παράγραφος 2 της απόφασης 2004/904/ΕΚ καθώς και το άρθρο 2 παράγραφος 1 της παρούσας απόφασης, ούτε την υποχρέωσή του να προβεί στην ανάκτηση των κρατικών ενισχύσεων σύμφωνα με το άρθρο 14 του κανονισμού (ΕΚ) αριθ. 659/1999.
   Άρθρο 6
   Όσον αφορά τις δημοσιονομικές διορθώσεις, τα κράτη μέλη μπορούν να εφαρμόζουν αυστηρότερους εθνικούς κανόνες ελέγχου από τους κανόνες της παρούσας απόφασης.
   Άρθρο 7
   Η παρούσα απόφαση απευθύνεται στο Βασίλειο του Βελγίου, την Τσεχική Δημοκρατία, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιρλανδία, την Ιταλική Δημοκρατία, την Κυπριακή Δημοκρατία, τη Δημοκρατία της Λεττονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, την Πορτογαλική Δημοκρατία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας, το Βασίλειο της Σουηδίας, το Ηνωμένο Βασίλειο της Μεγάλης Βρετανίας και τη Βόρειο Ιρλανδία.
   
      Βρυξέλλες, 20ής Iανουαρίου2006.
      
         
            Για την Επιτροπή,
         
         Franco FRATTINI
         
         
            Αντιπρόεδρος
         
      
   
   
      (1)  ΕΕ L 381 της 28.12.2004, σ. 52.
   
      (2)  ΕΕ L 357 της 31.12.2002, σ. 1., κανονισμός όπως τροποποιήθηκε τελευταία από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).
   
      ΠΑΡΑΡΤΗΜΑ
      ΚΑΤΕΥΘΥΝΤΗΡΙΕΣ ΓΡΑΜΜΕΣ ΣΧΕΤΙΚΑ ΜΕ ΤΙΣ ΑΡΧΕΣ, ΤΑ ΚΡΙΤΗΡΙΑ ΚΑΙ ΤΙΣ ΕΝΔΕΙΚΤΙΚΕΣ ΚΛΙΜΑΚΕΣ ΤΗΣ ΕΦΑΡΜΟΓΗ ΑΠΟ ΤΙΣ ΥΠΗΡΕΣΙΕΣ ΤΗΣ ΕΠΙΤΡΟΠΗΣ ΓΙΑ ΤΟΝ ΚΑΘΟΡΙΣΜΟ ΤΩΝ ΔΗΜΟΣΙΟΝΟΜΙΚΩΝ ΔΙΟΡΘΩΣΕΩΝ ΣΥΜΦΩΝΑ ΜΕ ΤΙΣ ΔΙΑΤΑΞΕΙΣ ΤΩΝ ΑΡΘΡΩΝ 25 ΚΑΙ 26 ΤΗΣ ΑΠΟΦΑΣΗ ΑΡΙΘ. 2004/904/ΕΚ ΤΟΥ ΣΥΜΒΟΥΛΙΟΥ
      1.   ΑΡΧΕΣ
      Στόχος των δημοσιονομικών διορθώσεων είναι η επαναφορά σε κατάσταση όπου για το 100 % των δαπανών που δηλώνονται για συγχρηματοδότηση από το Ταμείο ακολουθούνται οι κανόνες και οι κανονισμοί που ισχύουν στα κράτη μέλη και στην ΕΕ. Αυτό οδηγεί στη θέσπιση ορισμένων θεμελιωδών αρχών που πρέπει να εφαρμόζονται από της υπηρεσίες της Επιτροπής κατά τον καθορισμό δημοσιονομικών διορθώσεων:
      
                  α)
               
               
                  Η παρατυπία ορίζεται στο άρθρο 1 παράγραφος 2 του κανονισμού ΕΚ αριθ. 2988/95 (1). Οι παρατυπίες είναι δυνατόν να είναι εφάπαξ ή συστηματικές.
               
            
                  β)
               
               
                  Η συστηματική παρατυπία αποτελεί παράπτωμα επαναλαμβανόμενο κατά διαστήματα λόγω σοβαρών ελλείψεων στα συστήματα διοίκησης και ελέγχου που έχουν σχεδιασθεί με σκοπό τη διασφάλιση της ορθής λογιστικής παρακολούθησης και της συμμόρφωσης προς τους ισχύοντες κανόνες και κανονισμούς.
                  
                              —
                           
                           
                              Εφόσον τηρούνται οι ισχύοντες κανόνες και κανονισμοί και λαμβάνονται όλα τα εύλογα μέτρα για την αποτροπή, τον εντοπισμό και τον κολασμό απατών και παρατυπιών, δεν απαιτούνται δημοσιονομικές διορθώσεις.
                           
                        
                              —
                           
                           
                              Εφόσον τηρούνται οι ισχύοντες κανόνες και κανονισμοί αλλά απαιτείται βελτίωση των συστημάτων διοίκησης και ελέγχου, πρέπει να γίνονται κατάλληλες συστάσεις στο κράτος μέλος αλλά όχι δημοσιονομικές διορθώσεις.
                           
                        
                              —
                           
                           
                              Εφόσον εντοπίζονται παραπτώματα που αφορούν αποκλειστικά και μόνο ποσά χαμηλότερα από 4 000 ευρώ, το κράτος μέλος πρέπει να ενθαρρύνεται να προβαίνει στη διόρθωση του παραπτώματος χωρίς να κινούνται οι διαδικασίες δημοσιονομικών διορθώσεων βάσει του άρθρου 25 παράγραφος 2 της απόφαση αριθ. 2004/904/ΕΚ του Συμβουλίου.
                           
                        
                              —
                           
                           
                              Εφόσον στα συστήματα διαχείρισης ή ελέγχου υφίστανται σοβαρές ελλείψεις που θα μπορούσαν να οδηγήσουν σε συστηματικές παρατυπίες, και ειδικότερα ελλείψεις όσον αφορά την τήρηση των ισχυόντων κανόνων και κανονισμών, πρέπει πάντοτε να γίνονται δημοσιονομικές διορθώσεις.
                           
                        
            
                  γ)
               
               
                  Όποτε είναι δυνατόν, το ποσό της δημοσιονομικής διόρθωσης θα εκτιμάται με βάση τους χωριστούς φακέλους και θα ισούται προς το ποσόν της εσφαλμένα καταχωρηθείσας στο Ταμείο παράτυπης δαπάνης στις εν λόγω περιπτώσεις. Ωστόσο, δεν είναι πάντοτε δυνατές ή εφαρμόσιμες διορθώσεις ποσοτικοποιημένες κατά τρόπο εξειδικευμένο ή είναι δυσανάλογη η εξ ολοκλήρου ακύρωση της δαπάνης. Σε τέτοιες περιπτώσεις η Επιτροπή πρέπει να καθορίζει διορθώσεις κατά παρεκβολή ή κατ’ αποκοπή.
               
            
                  δ)
               
               
                  Εφόσον υπάρχουν αποδείξεις ότι μεμονωμένες ποσοτικοποιήσιμες παρατυπίες του ιδίου τύπου έχουν παρατηρηθεί σε σημαντικό πλήθος άλλων πράξεων ή καθόλη τη διάρκεια ενός μέτρου ή ενός προγράμματος, αλλά το κόστος προσδιορισμού της παράτυπης δαπάνης για κάθε μεμονωμένο έργο είναι δυσανάλογο, η δημοσιονομική διόρθωση είναι δυνατή κατά παρεκβολή.
                  
                              —
                           
                           
                              Η παρεκβολή μπορεί να χρησιμοποιείται μόνον εφόσον είναι δυνατόν να διαπιστωθεί και να αποδειχθεί ότι λόγω της ανεπάρκειας υφίστανται επιπτώσεις σε ομογενές σύνολο ή υποσύνολο έργων με συναφή χαρακτηριστικά. Στην περίπτωση αυτή, τα αποτελέσματα εμπεριστατωμένης εξέτασης αντιπροσωπευτικού δείγματος τυχαία επιλεγμένων μεμονωμένων φακέλων παρεκβάλονται σε όλους τους φακέλους που συγκροτούν το εντοπισθέν σύνολο σύμφωνα με τα γενικώς αποδεκτά πρότυπα ελέγχων.
                           
                        
            
                  ε)
               
               
                  Στην περίπτωση μεμονωμένων παραβάσεων ή συστηματικών παρατυπιών των οποίων η δημοσιονομική επίπτωση δεν είναι επακριβώς ποσοτικοποιήσιμη επειδή εξαρτάται από πολύ μεγάλο αριθμό μεταβλητών ή των οποίων οι επιπτώσεις είναι διάσπαρτες, όπως στις περιπτώσεις που προκύπτουν λόγω αδυναμίας διενέργειας αποτελεσματικών ελέγχων για την αποτροπή ή τον εντοπισμό της παρατυπίας ή τη συμμόρφωση προς κάποιον όρο της βοήθειας ή κάποιον κοινοτικό κανόνα, οπότε θα ήταν δυσανάλογη η συνολική άρνηση της εν λόγω βοήθειας, πρέπει να εφαρμόζονται κατ’ αποκοπή συντελεστές.
                  
                              —
                           
                           
                              Οι κατ’ αποκοπή διορθώσεις καθορίζονται ανάλογα με τη σοβαρότητα της ανεπάρκειας του συστήματος διαχείρισης και ελέγχου ή τη σοβαρότητα της μεμονωμένης παράβασης και των δημοσιονομικών επιπτώσεων της παρατυπίας. Στο τμήμα 2.2 παρατίθεται κατάλογος των στοιχείων των συστημάτων που η Επιτροπή θεωρεί βασικά ή δευτερεύοντα για την αξιολόγηση της σοβαρότητας της ανεπάρκειας και στο τμήμα 2.3 παρατίθεται ενδεικτική κλίμακα των κατ’ αποκοπή συντελεστών για τις διορθώσεις. Κατ'αποκοπή διορθώσεις εφαρμόζονται σε όλες τις δαπάνες στο πλαίσιο των υπόψη μέτρων, εκτός και εάν οι ανεπάρκειες περιορίζονται σε ορισμένους τομείς δαπανών (μεμονωμένα έργα ή είδη έργων). Στην περίπτωση αυτή εφαρμόζονται αποκλειστικά και μόνο σε αυτούς τους τομείς δαπανών. Για την ίδια δαπάνη δεν μπορούν να εφαρμοστούν περισσότερες από μία διορθώσεις.
                           
                        
            
                  στ)
               
               
                  Στους τομείς στους οποίους υπάρχουν περιθώρια διακριτικής ευχέρειας όσον αφορά την αξιολόγηση της σοβαρότητας της παράβασης, όπως στις περιπτώσεις παραβίασης των περιβαλλοντικών κανόνων, οι διορθώσεις υπόκεινται στους ακόλουθους όρους: ουσιαστική αθέτηση των κανόνων και σαφώς προσδιορίσιμη σχέση με την ενέργεια που δέχεται κοινοτική χρηματοδότηση.
               
            
                  ζ)
               
               
                  Ανεξάρτητα από το είδος των προτεινόμενων διορθώσεων από την Επιτροπή, παρέχεται πάντοτε στο κράτος μέλος η ευκαιρία να αποδείξει ότι η πραγματική ζημία ή ο πραγματικός κίνδυνος για το Ταμείο καθώς και το μέγεθος ή η σοβαρότητα της παρατυπίας ήταν μικρότερα σε σχέση με τις εκτιμήσεις των υπηρεσιών της Επιτροπής. Η σχετική διαδικασία και οι προθεσμίες παρατίθενται στο άρθρο 13 παράγραφοι 4 έως 6 της παρούσας απόφασης.
               
            
                  η)
               
               
                  Αντίθετα με τις διορθώσεις που πραγματοποιούνται από το κράτος μέλος σύμφωνα με τις διατάξεις του άρθρου 25 παράγραφος 2 της απόφασης 2004/904/ΕΚ, οι δημοσιονομικές διορθώσεις που αποφασίζονται από την Επιτροπή σύμφωνα με τις διατάξεις του άρθρου 26 παράγραφος 3 συνεπάγονται πάντοτε καθαρή μείωση της κοινοτικής χρηματοδότησης που διατίθεται για το εν λόγω πρόγραμμα.
               
            
                  θ)
               
               
                  Εφόσον το ελεγκτικό σύστημα του κράτους μέλους — Ελεγκτικό Συνέδριο, εσωτερικοί ή εξωτερικοί έλεγχοι - έχει εντοπίσει τις παρατυπίες και το κράτος μέλος λαμβάνει τα δέοντα διορθωτικά μέτρα με βάση τις διατάξεις του άρθρου 25 παράγραφος 2 της απόφασης αριθ. 2004/904/ΕΚ εντός εύλογου χρονικού διαστήματος, δεν είναι δυνατόν να επιβληθούν από την Επιτροπή δημοσιονομικές διορθώσεις με βάση το άρθρο 26 παράγραφος 2 της απόφασης αριθ. 2004/904/ΕΚ, το κράτος μέλος είναι ελεύθερο να προβεί στην επαναχρησιμοποίηση των πόρων. Στις λοιπές περιπτώσεις η Επιτροπή έχει τη δυνατότητα να ενεργεί με βάση τα πορίσματα των εθνικών ελεγκτικών οργάνων, όπως συμβαίνει όταν η παρατυπία διαπιστώνεται από ελεγκτικό όργανο της ΕΕ. Σε περίπτωση που η Επιτροπή στηρίζει τη θέση της στα γεγονότα που έχουν διαπιστωθεί και πλήρως τεκμηριωθεί από άλλα ελεγκτικά όργανα της ΕΕ, διαμορφώνει τα δικά της συμπεράσματα όσον αφορά τις σχετικές δημοσιονομικές συνέπειες, μετά την εξέταση τυχόν απαντήσεων εκ μέρους του οικείου κράτους μέλους.
               
            2.   ΚΡΙΤΗΡΙΑ ΚΑΙ ΚΛΙΜΑΚΕΣ ΚΑΤ’ΑΠΟΚΟΠΗΝ ΔΙΟΡΘΩΣΕΩΝ
      2.1.   Κριτήρια
      Όπως αναφέρεται στην παράγραφο 1 σημείο γ) ανωτέρω, είναι δυνατόν να προβλέπονται κατ' αποκοπή διορθώσεις σε περιπτώσεις κατά τις οποίες οι πληροφορίες που προέρχονται από την έρευνα δεν επιτρέπουν την ακριβή εκτίμηση των δημοσιονομικών επιπτώσεων μιας συγκεκριμένης περίπτωσης ή πλήθους περιπτώσεων παρατυπιών με στατιστικά μέσα ή με αναφορά σε άλλα επαληθεύσιμα δεδομένα, αλλά οδηγούν στο συμπέρασμα ότι το κράτος μέλος απέτυχε να προβεί σε επαρκή εξακρίβωση της επιλεξιμότητας των αιτήσεων για τις οποίες πραγματοποιήθηκαν πληρωμές.
      Το ενδεχόμενο επιβολής κατ' αποκοπή διορθώσεων πρέπει να εξετάζεται στις περιπτώσεις κατά τις οποίες η Επιτροπή διαπιστώνει ότι δεν έχει εφαρμοστεί κατάλληλα κανένας έλεγχος ο οποίος απαιτείται ρητά από κανονισμό ή έμμεσα για την τήρηση ρητού κανόνα (π.χ. περιορισμός της ενίσχυσης για ένα ορισμένο είδος έργων) και του οποίου η έλλειψη μπορεί να οδηγήσει σε συστηματική παρατυπία. Επίσης, η διενέργεια κατ’ αποκοπή διορθώσεων πρέπει να εξετάζεται στις περιπτώσεις κατά τις οποίες η Επιτροπή διαπιστώνει ανεπάρκειες στα συστήματα διαχείρισης και ελέγχου που οδηγούν σε παραβάσεις ευρείας κλίμακας των ισχυόντων κανόνων και κανονισμών ή όταν διαπιστώνει μεμονωμένες παραβάσεις. Επίσης, μπορεί να είναι σκόπιμο να εφαρμόζονται κατ' αποκοπή διορθώσεις όταν κατά τους ελέγχους που διενεργούνται από τις υπηρεσίες των ίδιων των κρατών μελών διαπιστώνονται τέτοιου είδους παρατυπίες, αλλά το κράτος μέλος δεν λαμβάνει κατάλληλα διορθωτικά μέτρα εντός εύλογης χρονικής περιόδου.
      Προκειμένου να αποφασιστεί κατά πόσον θα εφαρμοστεί κατ' αποκοπή διόρθωση και, εάν ναι, με ποιον συντελεστή, συνιστάται γενικά να εκτιμηθεί ο κίνδυνος ζημίας στον οποίον εκτίθενται τα κοινοτικά κεφάλαια λόγω της ανεπάρκειας του ελέγχου. Έτσι, η διόρθωση πρέπει να συμφωνεί με την αρχή της αναλογικότητας. Μεταξύ των ειδικών στοιχείων που πρέπει να λαμβάνονται υπόψη, περιλαμβάνονται τα εξής:
      
                  1)
               
               
                  κατά πόσο η παρατυπία έχει σχέση με μεμονωμένη περίπτωση, πλήθος περιπτώσεων ή το σύνολο των περιπτώσεων,
               
            
                  2)
               
               
                  κατά πόσο η ανεπάρκεια αφορά τη συνολική αποτελεσματικότητα του συστήματος διαχείρισης και ελέγχου ή την αποτελεσματικότητα συγκεκριμένου στοιχείου του συστήματος, δηλαδή τον τρόπο χειρισμού συγκεκριμένων λειτουργιών αναγκαίων για τη διασφάλιση της νομιμότητας, της κανονικότητας και της επιλεξιμότητας δαπανών που δηλώνονται για συγχρηματοδότηση από το Ταμείο με βάση τους ισχύοντες εθνικούς και κοινοτικούς κανόνες (βλέπε τμήμα 2.2. κατωτέρω),
               
            
                  3)
               
               
                  το μέγεθος της ανεπάρκειας σε σχέση με το σύνολο των προβλεπόμενων διοικητικών, φυσικών και λοιπών ελέγχων,
               
            
                  4)
               
               
                  το ευπρόσβλητο των μέτρων έναντι της απάτης, λαμβανομένων υπόψη κυρίως των οικονομικών κινήτρων.
               
            2.2.   Ταξινόμηση των στοιχείων των συστημάτων διαχείρισης και ελέγχου για την εφαρμογή κατ’ αποκοπή συντελεστών δημοσιονομικών διορθώσεων όσον αφορά τις ανεπάρκειες του συστήματος ή μεμονωμένες παραβάσεις
      Τα συστήματα διαχείρισης και ελέγχου όσον αφορά το Ταμείο συνίστανται σε διάφορα στοιχεία ή λειτουργίες ήσσονος ή μείζονος σημασίας για τη διασφάλιση της νομιμότητας της κανονικότητας και της επιλεξιμότητας των δαπανών που δηλώνονται για συγχρηματοδότηση. Στο πλαίσιο της εκτίμησης των κατ’ αποκοπήν διορθώσεων για τις ανεπάρκειες αυτών των συστημάτων ή τις μεμονωμένες περιπτώσεις παρατυπίας, είναι χρήσιμο να ταξινομούνται οι λειτουργίες των συστημάτων διαχείρισης και ελέγχου σε θεμελιώδη και δευτερεύοντα στοιχεία.
      Θεμελιώδη στοιχεία είναι εκείνα τα οποία έχουν μελετηθεί και θεωρούνται ουσιαστικά για τη διασφάλιση της νομιμότητας και της κανονικότητας και της ουσίας των έργων που στηρίζονται από το Ταμείο, ενώ δευτερεύοντα στοιχεία είναι αυτά που συμβάλλουν στην ποιότητα ενός συστήματος διαχείρισης και ελέγχου και εξασφαλίζουν ότι το σύστημα διατηρεί ικανοποιητικές επιδόσεις όσον αφορά τις θεμελιώδεις λειτουργίες του.
      Ο κατάλογος που ακολουθεί περιέχει τα περισσότερα στοιχεία καλών συστημάτων διαχείρισης και ελέγχου και ορθής ελεγκτικής πρακτικής. Η σοβαρότητα των ανεπαρκειών και των μεμονωμένων παραβάσεων ποικίλλει σημαντικά και, κατά συνέπεια, οι περιπτώσεις θα εκτιμούνται από την Επιτροπή ιδίως με βάση το τμήμα 2.4 που ακολουθεί.
      2.2.1.   Θεμελιώδη στοιχεία για την διασφάλιση της επιλεξιμότητας για συγχρηματοδότηση
      
                  1)
               
               
                  Πρόβλεψη και εφαρμογή διαδικασιών για αιτήσεις επιχορήγησης, αξιολόγηση αιτήσεων, επιλογή έργων για χρηματοδότηση και επιλογή αναδόχων/προμηθευτών, κατάλληλη προκήρυξη προσκλήσεων υποβολής αιτήσεων σύμφωνα με τις διαδικασίες του εν λόγω προγράμματος:
                  
                              α)
                           
                           
                              συμμόρφωση, όπου αυτό είναι δυνατόν, προς τους κανόνες δημοσιότητας, ίσων ευκαιριών και δημόσιων συμβάσεων καθώς και με τους κανόνες και τις αρχές που προβλέπονται στη συνθήκη σχετικά με την ισότητα των ευκαιριών και την απαγόρευση των διακρίσεων, εφόσον οι κοινοτικές οδηγίες για τις δημόσιες προμήθειες δεν είναι εφαρμόσιμες,
                           
                        
                              β)
                           
                           
                              αξιολόγηση των αιτήσεων επιχορήγησης σύμφωνα με τα κριτήρια και τις διαδικασίες του προγράμματος, περιλαμβανομένων της συμμόρφωσης προς τους κανόνες αξιολόγησης των περιβαλλοντικών επιπτώσεων, της νομοθεσίας και των πολιτικών για την ισότητα των ευκαιριών,
                           
                        
                              γ)
                           
                           
                              επιλογή έργων για χρηματοδότηση:
                              
                                          —
                                       
                                       
                                          τα επιλεγέντα έργα ανταποκρίνονται στους στόχους και τα δημοσιευθέντα κριτήρια του οικείου προγράμματος,
                                       
                                    
                                          —
                                       
                                       
                                          οι λόγοι για την αποδοχή ή την απόρριψη αιτήσεων εκτίθενται καθαρά,
                                       
                                    
                                          —
                                       
                                       
                                          τήρηση των κανόνων για τις κρατικές ενισχύσεις,
                                       
                                    
                                          —
                                       
                                       
                                          τήρηση των κανόνων επιλεξιμότητας,
                                       
                                    
                                          —
                                       
                                       
                                          ένταξη των όρων και προϋποθέσεων χρηματοδότησης στην απόφαση έγκρισης.
                                       
                                    
                        
            
                  2)
               
               
                  Κατάλληλος έλεγχος της παράδοσης των συγχρηματοδοτούμενων προϊόντων και υπηρεσιών και της επιλεξιμότητας των δαπανών που καταλογίζονται στο πρόγραμμα από την αρμόδια αρχή που έχει οριστεί βάσει του άρθρου 13 της απόφασης 2004/904/ΕΚ και τους ενδιάμεσους οργανισμούς μεταξύ του τελικού δικαιούχου και της αρμόδιας αρχής,
                  
                              α)
                           
                           
                              έλεγχος της υλοποίησης των «παραδοτέων» (υπηρεσιών, εργασιών, προμηθειών, κ.λπ.) σύμφωνα με τα σχέδια, τα τιμολόγια, τα έγγραφα παραλαβής, τις εκθέσεις εμπειρογνωμόνων κ.λπ., και κατά περίπτωση, επιτόπου έλεγχος,
                           
                        
                              β)
                           
                           
                              έλεγχος της τήρησης των όρων έγκρισης της επιχορήγησης,
                           
                        
                              γ)
                           
                           
                              έλεγχος της επιλεξιμότητας των δαπανών όσον αφορά τα αιτούμενα ποσά,
                           
                        
                              δ)
                           
                           
                              κατάλληλη παρακολούθηση όλων των εκκρεμών θεμάτων πριν από την αποδοχή της αίτησης,
                           
                        
                              ε)
                           
                           
                              τήρηση κατάλληλου και αξιόπιστου λογιστικού συστήματος,
                           
                        
                              στ)
                           
                           
                              τήρηση της διαδρομής ελέγχου σε όλα τα επίπεδα από τον δικαιούχο της επιχορήγησης συμπεριλαμβανομένων όλων των στοιχείων του συστήματος,
                           
                        
                              ζ)
                           
                           
                              λήψη κατάλληλων μέτρων, ώστε να διασφαλίζεται ότι οι δηλώσεις δαπανών τις οποίες η αρμόδια αρχή πιστοποιεί στην Επιτροπή είναι ορθές στο βαθμό που:
                              
                                          —
                                       
                                       
                                          οι δαπάνες πραγματοποιήθηκαν εντός της επιλέξιμης περιόδου για έργα που επιλέχθηκαν για συγχρηματοδότηση σύμφωνα με τις συνήθεις διαδικασίες και όλους τους ισχύοντες όρους και προϋποθέσεις,
                                       
                                    
                                          —
                                       
                                       
                                          τα συγχρηματοδοτηθέντα έργα έχουν πράγματι εκτελεστεί.
                                       
                                    
                        
            
                  3)
               
               
                  Επαρκής ποσότητα και ποιότητα δειγματοληπτικών ελέγχων όσον αφορά τα έργα και κατάλληλη παρακολούθηση:
                  
                              α)
                           
                           
                              διενέργεια δειγματοληπτικών ελέγχων τουλάχιστον για το 10 % των συνολικών επιλέξιμων δαπανών σύμφωνα με το άρθρο 4 της παρούσας απόφασης, συνοδευόμενων από έκθεση σχετικά με την εργασία που πραγματοποίησε ο ελεγκτής,
                           
                        
                              β)
                           
                           
                              το δείγμα είναι αντιπροσωπευτικό και η ανάλυση των κινδύνων επαρκής,
                           
                        
                              γ)
                           
                           
                              επαρκής διαχωρισμός λειτουργιών στο επίπεδο της διαχείρισης, ώστε να διασφαλίζεται η ανεξαρτησία,
                           
                        
                              δ)
                           
                           
                              συνεχείς έλεγχοι, ώστε να διασφαλίζεται:
                              
                                          —
                                       
                                       
                                          η κατάλληλη εκτίμηση των αποτελεσμάτων και των δημοσιονομικών διορθώσεων, εφόσον απαιτείται,
                                       
                                    
                                          —
                                       
                                       
                                          η δράση σε γενικό επίπεδο για τη διόρθωση συστηματικών παρατυπιών.
                                       
                                    
                        
            2.2.2.   Δευτερεύοντα στοιχεία
      
                  α)
               
               
                  ικανοποιητικοί διοικητικοί έλεγχοι με τη μορφή τυποποιημένων καταστάσεων ελέγχου ή ισοδύναμων μέσων και κατάλληλων εγγράφων για την τεκμηρίωση των αποτελεσμάτων, ώστε να διασφαλίζεται, για παράδειγμα:
                  
                              —
                           
                           
                              ότι οι αιτήσεις πληρωμής δεν έχουν προκαταβληθεί και ότι οι συναλλαγές (συμβάσεις, αποδείξεις, τιμολόγια, πληρωμές) είναι δυνατό να αναγνωρίζονται και να διαχωρίζονται,
                           
                        
                              —
                           
                           
                              η συμφωνία στο πλαίσιο του λογιστικού συστήματος μεταξύ των δηλώσεων και των πληρωμών που έχουν καταχωρηθεί.
                           
                        
            
                  β)
               
               
                  δέουσα εποπτεία της επεξεργασίας των αιτήσεων και των διαδικασιών έγκρισης,
               
            
                  γ)
               
               
                  ικανοποιητικές διαδικασίες για την εξασφάλιση της κατάλληλης διάδοσης πληροφοριών σχετικά με τους κοινοτικούς κανόνες,
               
            
                  δ)
               
               
                  εξασφάλιση της έγκαιρης καταβολής της κοινοτικής χρηματοδότησης στους δικαιούχους.
               
            2.3.   Ενδεικτικές κλίμακες κατ' αποκοπή διορθώσεων
      Διόρθωση 100 %
      Ο συντελεστής διόρθωσης είναι δυνατόν να ορισθεί σε 100 % σε περίπτωση που οι ανεπάρκειες του συστήματος διαχείρισης και ελέγχου του κράτους μέλους ή κάποια μεμονωμένη παράβαση είναι τόσο σοβαρές, ώστε να συνιστούν πλήρη αδυναμία συμμόρφωσης προς τους κοινοτικούς κανόνες, καθιστώντας έτσι παράτυπες όλες τις πληρωμές.
      Διόρθωση 25 %
      Σε περίπτωση που η εφαρμογή του συστήματος διαχείρισης και ελέγχου του κράτους μέλους παρουσιάζει σοβαρές ανεπάρκειες και υπάρχουν αποδείξεις για εκτεταμένες παρατυπίες και αμέλειες όσον αφορά την αντιμετώπιση περιπτώσεων παρατυπίας ή απάτης, δικαιολογείται διόρθωση κατά 25 %, δεδομένου ότι μπορεί να θεωρηθεί ότι η δυνατότητα υποβολής παράτυπων αιτήσεων ατιμωρητί μπορεί να προκαλέσει εξαιρετικά μεγάλες ζημίες στο Ταμείο. Η διενέργεια διόρθωσης με τον συντελεστή αυτό είναι επίσης κατάλληλη για παρατυπίες σε μεμονωμένες περιπτώσεις οι οποίες είναι σοβαρές χωρίς όμως να ακυρώνουν το έργο συνολικά.
      Διόρθωση 10 %
      Σε περίπτωση που ένα ή περισσότερα θεμελιώδη στοιχεία του συστήματος δεν λειτουργούν ή λειτουργούν ανεπαρκώς ή με τόσο χαμηλή συχνότητα, ώστε να είναι εντελώς αναποτελεσματικά όσον αφορά τον καθορισμό της επιλεξιμότητας της αίτησης ή της αποτροπής παρατυπιών, δικαιολογείται διόρθωση κατά 10 %, δεδομένου ότι στην περίπτωση αυτή μπορεί να συναχθεί ότι υφίσταται υψηλός κίνδυνος εκτεταμένων ζημιών για το Ταμείο. Αυτός ο συντελεστής διόρθωσης είναι επίσης κατάλληλος για μεμονωμένες παρατυπίες μέτριας σοβαρότητας σε σχέση προς τα βασικά στοιχεία του συστήματος.
      Διόρθωση 5 %
      Σε περίπτωση που όλα τα θεμελιώδη στοιχεία του συστήματος λειτουργούν αλλά όχι με τη συνεκτικότητα, τη συχνότητα ή το βάθος που απαιτείται από τους κανονισμούς, δικαιολογείται διόρθωση κατά 5 %, δεδομένου ότι είναι δυνατόν να συναχθεί λογικά ότι τα στοιχεία αυτά δεν παρέχουν επαρκές επίπεδο διασφάλισης της κανονικότητας των αιτήσεων και ότι ο κίνδυνος για το Ταμείο είναι σημαντικός. Ο συντελεστής διόρθωσης 5 % μπορεί επίσης να είναι κατάλληλος για λιγότερο σοβαρές παρατυπίες σε μεμονωμένα έργα σε σχέση με τα θεμελιώδη στοιχεία.
      Το γεγονός ότι ο τρόπος με τον οποίο το σύστημα λειτουργεί είναι τελειοποιήσιμος δεν αποτελεί από μόνο του επαρκή λόγο για δημοσιονομική διόρθωση. Πρέπει να υφίσταται σοβαρή έλλειψη συμμόρφωσης με ρητούς κοινοτικούς κανόνες ή πρότυπα ορθής πρακτικής και η έλλειψη αυτή να εκθέτει το Ταμείο σε πραγματικό κίνδυνο ζημίας ή παρατυπίας.
      Διόρθωση 2 %
      Σε περίπτωση που οι επιδόσεις είναι επαρκείς όσον αφορά τα θεμελιώδη στοιχεία του συστήματος αλλά υπάρχει πλήρης αδυναμία λειτουργίας ενός ή περισσοτέρων δευτερευόντων στοιχείων, δικαιολογείται διόρθωση κατά 2 %, επειδή ο κίνδυνος ζημίας για το Ταμείο είναι χαμηλότερος και η παράβαση λιγότερο σοβαρή.
      Η διόρθωση κατά 2 % αυξάνεται σε 5 % σε περίπτωση που η ίδια ανεπάρκεια όσον αφορά τη δαπάνη διαπιστωθεί μετά την ημερομηνία της πρώτης διόρθωσης που έχει επιβληθεί και το κράτος μέλος έχει παραλείψει να λάβει κατάλληλα διορθωτικά μέτρα για το μέρος του συστήματος που παρουσίασε τις ελλείψεις μετά την πρώτη διόρθωση.
      Η διόρθωση κατά 2 % δικαιολογείται επίσης σε περίπτωση που η Επιτροπή έχει ενημερώσει το κράτος μέλος, χωρίς την επιβολή καμιάς διόρθωσης, σχετικά με την ανάγκη να γίνουν βελτιώσεις σε δευτερεύοντα στοιχεία του συστήματος τα οποία υφίστανται μεν αλλά δεν λειτουργούν ικανοποιητικά και το κράτος μέλος δεν έχει λάβει τα απαιτούμενα μέτρα.
      Διορθώσεις επιβάλλονται μόνον για ελλείψεις δευτερευόντων στοιχείων στα συστήματα διαχείρισης και ελέγχου εφόσον δεν έχουν εντοπιστεί ελλείψεις θεμελιωδών στοιχείων. Σε περίπτωση που υφίστανται ελλείψεις όσον αφορά δευτερεύοντα καθώς και θεμελιώδη στοιχεία, επιβάλλονται διορθώσεις μόνο κατά το ποσοστό που εφαρμόζεται για τα θεμελιώδη στοιχεία.
      2.4.   Οριακές περιπτώσεις
      Σε περίπτωση που η διόρθωση που προκύπτει από την αυστηρή εφαρμογή αυτών των κατευθυντηρίων γραμμών είναι σαφώς δυσανάλογη, μπορεί να προταθεί χαμηλότερος συντελεστής διόρθωσης.
      Παραδείγματος χάρη, στις περιπτώσεις που οι ανεπάρκειες οφείλονται σε δυσχέρειες ερμηνείας κοινοτικών κανόνων ή απαιτήσεων (εκτός από τις περιπτώσεις κατά τις οποίες αναμένεται λογικά ότι το κράτος μέλος πρέπει να θέσει τις δυσχέρειες αυτές υπόψη της Επιτροπής) και οι εθνικές αρχές έλαβαν αποτελεσματικά μέτρα για την αποκατάσταση των ανεπαρκειών αμέσως μετά την εκδήλωσή τους, ο παράγων αυτός είναι δυνατόν να ληφθεί υπόψη ως ελαφρυντικό και να προταθεί χαμηλότερος συντελεστής ή να μην προταθεί καμία διόρθωση. Ομοίως, πρέπει να δίδεται δέουσα προσοχή στις απαιτήσεις νομικής ασφάλειας στις περιπτώσεις που οι ανεπάρκειες δεν δηλώθηκαν μετά τη διενέργεια προηγούμενων λογιστικών ελέγχων από τις υπηρεσίες της Επιτροπής.
      Σε γενικές γραμμές, το γεγονός ότι επήλθαν βελτιώσεις στα ατελή συστήματα διαχείρισης και ελέγχου αμέσως μετά την αναφορά των ανεπαρκειών στα κράτη μέλη δεν θεωρείται ως ελαφρυντικός παράγων κατά την εκτίμηση της δημοσιονομικής επίπτωσης των συστηματικών παρατυπιών πριν από τη βελτίωση.
      2.5.   Βάση εκτίμησης
      Σε περίπτωση που είναι γνωστή η κατάσταση σε άλλα κράτη μέλη, η Επιτροπή πρέπει να πραγματοποιεί σχετική σύγκριση, ώστε κατά την εκτίμηση των συντελεστών διόρθωσης να εξασφαλίζεται ίση μεταχείριση.
      Ο συντελεστής διόρθωσης εφαρμόζεται στο μέρος της δαπάνης που εκτίθεται σε κινδύνους. Όταν οι ανεπάρκειες προκύπτουν από αδυναμία του κράτους μέλους να εφαρμόσει κατάλληλο σύστημα ελέγχου, τότε η διόρθωση εφαρμόζεται στο σύνολο των δαπανών που αφορούν το εν λόγω σύστημα ελέγχου. Όταν υπάρχει λόγος να υποτεθεί ότι η ανεπάρκεια περιορίζεται στην ανεπάρκεια μιας συγκεκριμένης αρχής ή περιφέρειας όσον αφορά την εφαρμογή του συστήματος ελέγχου που έχει υιοθετήσει το κράτος μέλος, η διόρθωση πρέπει να περιορίζεται στις δαπάνες που ελέγχει η εν λόγω αρχή ή περιφέρεια. Παραδείγματος χάρη, όταν η ανεπάρκεια αφορά τον έλεγχο των κριτηρίων επιλεξιμότητας για υψηλότερο ποσοστό ενίσχυσης, τότε η διόρθωση πρέπει να βασίζεται στη διαφορά μεταξύ του υψηλότερου και του χαμηλότερου ποσοστού ενίσχυσης.
      Κανονικά η διόρθωση θα πρέπει να αφορά τις δαπάνες για το μέτρο κατά την εξεταζόμενη περίοδο, παραδείγματος χάρη για ένα οικονομικό έτος. Ωστόσο, όταν η παρατυπία απορρέει από συστηματικές ανεπάρκειες εμφανώς μακροχρόνιες και με επιπτώσεις σε δαπάνες αρκετών ετών, τότε η διόρθωση πρέπει να αφορά το σύνολο των δαπανών που έχουν δηλωθεί από το κράτος μέλος αφότου προέκυψε η ανεπάρκεια του συστήματος μέχρι το μήνα κατά τον οποίο επανορθώθηκε.
      Όταν εντοπίζονται αρκετές ανεπάρκειες στο ίδιο σύστημα, οι κατ’ αποκοπήν διορθώσεις δεν είναι σωρευτικές και λαμβάνεται υπόψη η σοβαρότερη ανεπάρκεια ως ένδειξη των κινδύνων που παρουσιάζει το σύστημα ελέγχου στο σύνολό του (2). Οι συντελεστές εφαρμόζονται στις εναπομένουσες δαπάνες μετά την αφαίρεση των ποσών που απορρίπτονται για μεμονωμένους φακέλους. Σε περίπτωση που κράτος μέλος δεν εφαρμόζει τις κυρώσεις που προβλέπονται από το κοινοτικό δίκαιο, η δημοσιονομική διόρθωση πρέπει να ανέλθει στο ποσό των κυρώσεων που δεν έχουν εφαρμοστεί, με προσαύξηση κατά 2 % για τις εναπομένουσες αιτήσεις, δεδομένου ότι η μη εφαρμογή κυρώσεων αυξάνει τον κίνδυνο υποβολής παράτυπων αιτήσεων.
      3.   ΕΦΑΡΜΟΓΗ ΚΑΙ ΕΠΙΠΤΩΣΕΙΣ ΚΑΘΑΡΩΝ ΔΗΜΟΣΙΟΝΟΜΙΚΩΝ ΔΙΟΡΘΩΣΕΩΝ
      Σε περίπτωση που το κράτος μέλος προέβη στη δημοσιονομική διόρθωση που προτείνεται σύμφωνα με τη διαδικασία του άρθρου 26 παράγραφος 2 της απόφασης 2004/904/ΕΚ, η Επιτροπή δεν χρειάζεται να επιβάλει καθαρή μείωση της χρηματοδότησης του προγράμματος αλλά μπορεί να επιτρέψει στο κράτος μέλος να διαθέσει εκ νέου τα αποδεσμευμένα ποσά. Ωστόσο, οι δημοσιονομικές διορθώσεις που επιβάλλονται από την Επιτροπή βάσει των διατάξεων του άρθρου 26 παράγραφος 2 της απόφασης 2004/904/ΕΚ μετά την ολοκλήρωση της διαδικασίας του άρθρου 26 παράγραφοι 3 και 4 της ίδιας απόφασης συνεπάγονται σε όλες τις περιπτώσεις καθαρή μείωση της ενδεικτικής χρηματοδότησης από το Ταμείο.
      Πρέπει να γίνεται αυτόματα καθαρή διόρθωση όταν η Επιτροπή κρίνει ότι το κράτος μέλος δεν έλαβε σοβαρά υπόψη τα συμπεράσματα σχετικά με τις παρατυπίες που διαπιστώθηκαν από την Επιτροπή ή από εθνικά όργανα ή/και όταν η παρατυπία αφορά σοβαρή ανεπάρκεια των συστημάτων διαχείρισης ή ελέγχου του κράτους μέλους ή των αρχών διαχείρισης ή πληρωμής.
      Όλα τα ποσά που οφείλονται στην Επιτροπή μετά από καθαρές διορθώσεις πρέπει να καταβάλλονται με τόκους υπερημερίας σύμφωνα με τις διατάξεις του άρθρου 26 παράγραφος 4 της απόφασης 2004/904/ΕΚ και σύμφωνα με το άρθρο 3 παράγραφος 1 της παρούσας απόφασης.
      
         (1)  ΕΕ L 312 της 23.12.1995, σ. 1.
      
         (2)  Βλ. επίσης τμήμα 2.3 (διόρθωση 2 %).